《用元韵答清老》
宋代·王炎

篆车创始自稚轮，筦簟从初但蒲稿。
诗到晚唐非不佳，少似国风能理到。
嗟予耄矣弃颍泓，卧病终年长却扫。
客无脱屦一榻悬，人不到门群雀噪。
敢意支郎念岑寂，时将妙语起衰老。
若人搜句乃余事，虽不雕镌自精好。
况于佛祖可呵骂，岂无魔外宜攻讨。
早办山居一把茅，为我长歌歌证道。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。